‘PTT’อ้ำอึ้งข่าวประมูลซื้อ บริษัทอังกฤษ
PTT พูดไม่เต็มปากประมูลซื้อบริษัทน้ำมันอังกฤษ ย้ำยุโรปไม่ใช่เป้าหมาย
24 ม.ค. 2555

PTT พูดไม่เต็มปากประมูลซื้อบริษัทน้ำมันอังกฤษ ย้ำยุโรปไม่ใช่เป้าหมาย
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า ยังไม่รับรายงานเรื่องที่หนังสือพิมพ์ซันเดย์ ไทมส์ของอังกฤษตีพิมพ์ว่า ปตท.กำลังพิจารณาจะเข้าร่วมประมูลซื้อหุ้นของบริษัท Cove Energy บริษัทผลิตน้ำมันอิสระของอังกฤษ ที่ประกาศขายหุ้นช่วงต้นปี 2555 
ปัจจุบันยุโรปก็ไม่ใช่ยุทธศาสตร์ที่สำคัญของกลุ่ม ปตท. โดยบริษัทเน้นไปลงทุนในกลุ่มอาเซียน ออสเตรเลีย และอเมริกาเหนือเป็นหลัก
อย่างไรก็ตาม ก็ไม่ปิดโอกาสการลงทุน เพราะตั้งแต่เกิดวิกฤตยุโรป ธนาคารอาจมีการขายสินทรัพย์ บางส่วนออกมา ซึ่งหากสินทรัพย์นั้นมีราคาถูกจริงก็พร้อมที่จะเข้าไปศึกษา แต่จากการที่ Cove Energy มีการทำธุรกิจในแอฟริกา จะมีความเสี่ยงสูงเรื่องความปลอดภัยเพราะมีปัญหาทางการเมือง
สำหรับแนวคิดของรัฐบาลที่จะลดสัดส่วนการถือหุ้นในบริษัทให้กองทุนวายุภักษ์ถือแทนนั้น เชื่อว่าจะไม่ส่งผลกระทบต่อบริษัท และที่ผ่านมากระทรวงการคลังลดสัดส่วนการถือหุ้น ปตท. จากเดิมอยู่ที่ 65% จนปัจจุบันอยู่ที่ 51% และไม่ได้รับผลกระทบใดๆ
สำหรับการขายหุ้นกู้ล็อตสุดท้าย 4,000 ล้านบาท ที่เปิดโอกาสให้บุคคลธรรมดาได้สิทธิรับการจัดสรรผ่านระบบการสุ่มคัดเลือกของเซตเทรดเป็นครั้งแรกของประเทศไทยนั้น มีความต้องการมากถึง 4,600 ล้านบาท หรือ 115% ของจำนวนหุ้นกู้ 4,000 ล้านบาท